Ino de la Federasion Rusa

L**'Ino de Stato de ła Federasion Rusa** (in ruso: Государственный гимн Российской Федерации, *Gosudárstvennyj gimn Rossíjskoj Federácii*), conosùo anca cofà **Ino de ła Federasion Rusa** ( *Gimn Rossijskoj Federacii*), el ze l'atuałe ino nasionałe de ła Rusia, adotà co decreto presidensiałe de'l 20 de desenbre 2000 in sostitusion de'l presedente (*[[Canto Patriotego]]*) introduzesto inte'l 1991 al momento de ła disołusion de l'Union soviètega.

## Istòria
Ła nesesità de aver un novo ino ła zera stà esprimesta da'l presidénte ruso Putin drioman łe imàjini de łe Ołinpiadi de Sydney 2000 in cui i atleti rusi no i cantava durante łe premiasion poiché, nonostante vari tentativi, no i se jera mai riusìi a catar un novo testo adato par el Canto Patriòtego.
Ła sielta de reutiłizar ła mełodia de'l vecio, ma séłebre, ino nasionałe soviètego tutavia el ga susità łe critiche dei oponidori de Putin, che i ło ga zudegà un paso verso ła "ri-sovietizasion" de ła Rusia. I oponidori i zera favorevołi a l'adosion de *[[L'addio della Slava]]* (in ruso: Прощание Славянки - *Proščanie Slavjanki*) na marcia patriòtega resałente a'l 1912 conosesta da'l mestro Vasilij Ivanovič Agapkin (Василий Иванович Агапкин) e dezà uzada da l'Armada Bianca de Aleksandr Vasil'evič Kolčak so'l fenir de ła Prima guera mondiałe. Brano paraltro frecuentemente sonà da bande miłitare in ocazion ofisiałe cuałe ad ezenpio ła *Parada de ła Vitoria* (*Парад Победы* / *Parad Pobedy*). Da védar ła sielta de *L'adio de ła Slava* cuało brano de serada de ła parada miłitar, avesta łogo el 19 de majo 2010 a Mosca, par ła sełebrasion de ła vitoria ruso-soviètega so łe trupe todesche. Altri intełetuałi invese i ga proponesto adiritura ła posibiłità de riadotar el vecio ino inperiałe ruso ''Боже, Царя храни!'' / ''Bože, Carja chrani!'' (''Dio salve el Zar''), ma oviamente co testo difarente. A ze stà anca proponesta ła mełodia patriòtega *Хор "Славсья"* / *Chor "Slavs'ja"* (*Coro "Gloria"*) de Michail Ivanovič Glinka e rifarìa a l'ópara *Жизнь за Царя* / *Žizn' za Carja* (*Na vita par el Zar*) che in èpoga soviètega ła zera stà ciamà *Иван Сусанин* / *Ivan Susanin*, da'l nome de uno dei parsonazi de l'ópara. 'St'ùltema ła ga senpre godesto de na serta popołarità e ofisiałità tanto in èpoga soviètega cuanto in èpoga odierna, tanto che anca st'altra ła vien de frecuente sonada inte l'anbito de sarimonie ofisiałe.

L'8 de desenbre 2000 ła Duma ga aprovà, co 371 voti a favor, 51 raversi e 1 astenjùo, l'adosion de'l novo ino che, daspò ła firma de'l decreto presidensiałe, el zera stà sonà par ła prima volta in t'una sarimonia ofisiałe a'l Cremlino el 30 de desenbre.

El testo de l'ino el ze stà scrivesto da Sergej Vladimirovič Michalkov, za autor dei testi dei ini sovièteghi de'l 1944 e 1977. Łe note muzigałe łe ze cuełe de l'ino soviètego doparà da'l 1943 a'l 1991, el cui autor el ze Aleksandr Vasil'evič Aleksandrov, vinsidor de'l concorso a l'èpoga bandìo da Stalin che'l vołeva sostituir l'ino soviètego presedente, ła famoza Intarnasionałe conponesta da un franseze, co na mùzega pì nasionałe inte ła łota contra i todeschi invazori. Aleksandrov el gaveva za conponesto sta mełodia inte'l 1939 come *Ino del Partì Bolsevego* (*Гимн Партии Большевиков*/*Gimn Partii Bol'ševikov*); ła ga riadatà e mejorà. A l'èpoga de'l concorso, tra i partesipanti, A se ga diramà ła voze che ła vitoria de Aleksandrov ła fuse dovesta a'l fato de èsar el diretor de'l Coro de l'Armada Rosa.

Łe prensipałe difarense tra el novo testo e el presedente testo de l'ino soviètego łe ze:
* **l'Union indivizìbiłe de łe Repùbleghe** ła ze stà sostituìa da **l'Union eterna dei pòpołi**;
* i rifarimenti a Lenin e al comunizmo i ze stà ełiminài mentre A ze stài introduxesti cuełi a Dio e a ła rełijon;
* el testo presedente jera pì proietà al futuro, cheło atuałe el reciapa mazormente el pasà.

## Testo co trazliterasion e tradusion

### Tradusion in [[Łingua veneta|veneto]]
: Rusia — el nostro paeze sacro,
: Rusia — ła nostra tera amada.
: Na potente łibartà, na granda fama
: ła ze el to patrimonio par tuti i tenpi.

: **Sii glorioza, nostra Patria łibara,**
: **Union eterna de pòpołi fradèłi,**
: **Saviesa reditaria dai nostri antenài!**
: **Sii glorioza, patria, semo orgojozi par ti!**

: Dai mari de'l sud al sircoło połar
: Se estende i nostri boschi e i canpi.
: Te sì unega al mondo, te sì inimitabiłe,
: Tera natìa protezeta da Dio.

: **Sii glorioza, nostra Patria łibara,**
: **Union eterna de pòpołi fratdèłi,**
: **Saviesa reditaria dai nostri antenài!**
: **Sii glorioza, patria, semo orogojozi par ti!**

: Anpi spasi par i sonji e par ła vita
: i se verze danansi a nu par i ani a venjir
: Ła nostra fedeltà a ła Patria ła ne dà forsa.
: Cusì A ze stà, cusì ła ze e cusì ła sarà senpre!

: **Sii glorioza, nostra Patria łibara,**
: **Union eterna de pòpołi fradèłi,**
: **Saviesa reditaria dai nostri antenài!**
: **Sii glorioza, patria, semo orgojozi par ti!**

## Notasion


## Altri projeti

## Linganbi foresti
*